אתרי מצלמות רשת, מקומות בהם מוצבות מצלמות
ראשי » השראה » אתרי מצלמות רשת
מהרגע בו התחברתי לאינטרנט בשנת 1995, משכו אותי במיוחד אתרי מצלמות. אתרים המשדרים בשידור חי ממקומות שונים בעולם בהם מוצבת מצלמה, כל אדם המחובר לאינטרנט יכול לראות בכל רגע נתון מה קורה שם. הייתי מוקסמת מהאפשרות לראות מה קורה עכשיו בניו יורק. כיצד עוברת אוניה בתעלת פנמה, (המעבר נעשה בהדרגה לשם השוואת גובה המים). ראיתי שלג במוסקבה, פילים באפריקה, עדר אנטילופות בעת שתיית הבוקר שלהן, לילה בפריס ואפילו מתפללים בכותל ופקקים באיילון. כל זאת מבלי לקום מהכיסא. בזמנו אתרי המצלמות היו אטרקציה, כיום מפוזרים בעולם אלפי מצלמות וגם הטכנולוגיה השתפרה. אנשים המכירים את מיקום המצלמה קובעים לעתים פגישה וירטואלית בשעה מסויימת עם חברים הצמודים למחשב בצד השני של העולם.
הנה מספר אתרים שאני אוהבת להציץ בהם מידי פעם:
מצלמות חוף בישראל
גולשי הגלים בארץ הקימו אתר מצלמות כדי שיוכלו לראות מהבית מה מצב הגלים היום. לאתר מקושרות מצלמות המוצבות באילת, בית ינאי, בחיפה, חופי תל אביב, הרצליה, קיסריה, אשדוד, ראשון לציון, כנרת ועוד. איכות הצילום שונה מחוף לחוף, ובחלק מהמצלמות העדשה זקוקה לניקוי. אך בימים בהם אני מתגעגעת לים, אתר זה מאפשר לי הצצה קלה.
מצלמות הממוקמות באזורים שונים בספארי באפריקה, מאפשרות צפייה והאזנה לחיות הבר. למרבה הצער ברבים מהדפים הוכנסו פרסומות רבות, איכות התמונות באתר זה אינה גבוהה, אך לפעמים אפשר לראות מראות טבע מרתקים.
אתר EarthCam
אתר זה מרכז לינקים לאתרי מצלמות רבים בארה"ב ואירופה. כולל הוליווד, מיאמי, מרכז נאס"א ועוד רבים. בתקופת דליפת הנפט הגדולה במפרץ מקסיקו, נכנסתי לא פעם לראות את הניסיונות לסתימת הבאר שמתחת למים ואת כמויות הנפט העצומות שזרמו לאוקיאנוס האטלנטי.
הקלידו בשדה החיפוש את שם היעד הרצוי ומיד תהיו שם. עכשיו נכנסתי לפסל החירות בניו יורק. השעה שם 8.30 בבוקר, השמים אפורים, שעת זריחה ומעבורת חולפת לרוחב המסך. בטיים סקוור מוצבות 13 מצלמות, אפשר לבחור את המסקרנת ביותר. באלסקה השעה עכשיו 4.45 בבוקר וכבר עלה אור ראשון. אם משעמם שם כרגע, אפשר ללחוץ על ARCHIVES ולראות התרחשויות נבחרות שנשמרו בזיכרון, אל תסתפקו במסך הקטן, הגדילו את התמונה לרוחב המסך שלכם. רוצים לתכנן חופשה בלוגנו- שוויץ, כנסו וראו מה קורה שם. התמונה מתרעננת כל דקה.
אתר מצלמות המציג את אזור תעלת פנמה מכיוונים שונים
אתר מצלמות מרחבי העולם
אתר נוסף המאפשר שיטוט בעולם מבלי לצאת מהבית. בטוקיו למשל עולה השחר והשמיים מעוננים עכשיו. בברלין נערך פסטיבל. בוינה זורחת השמש, ובככר האדומה במוסקבה יורד גשם.
אתר המצלמות של ציריך
אתר המצלמות של ציריך מציג תמונה פנורמית באיכות טובה, מסתובבת ומקיפה את העיר, מתעדכנת כל הזמן.
צילום חי ממספר מוקדים באזור הכותל המערבי: רחבת התפילה, קשת וילסון, רחבת הכותל ועוד, וגם סרטים קבועים של סיורים במנהרות הכותל.
ברחבי הרשת פזורים עשרות אלפי אתרי מצלמות. אם מצאתם אתר מצלמות שווה במיוחד אשמח לקבל לינק.
אתרי מצלמות רשת מצלמות רשת